B. Osobitná časť

K § 1
Upravuje sa predmet zákona, zákon ustanovuje povinnosti podnikov, čiže fyzických osôb podnikateľov a právnických osôb, ktoré nakladajú s látkami poškodzujúcimi ozónovú vrstvu a výrobkami a zariadeniami obsahujúcimi alebo využívajúcimi tieto látky. Upravuje podmienky získania certifikátu o odbornej spôsobilosti  a požiadavky odbornej spôsobilosti na vydávanie odborných posudkov. Upravuje pôsobnosť orgánov, ktoré budú vykonávať štátnu správu a zodpovednosť za porušenie povinností ustanovených nariadením (ES) č. 1005/2009 o látkach, ktoré poškodzujú ozónovú vrstvu a týmto zákonom. 
 
K § 2
Na účely tohto zákona sa upravujú a definujú základné pojmy, ktoré bolo potrebné zadefinovať a nie sú obsiahnuté v nariadení (ES) č. 1005/2009. Zaviedol sa pojem nakladanie s látkami a nakladanie s výrobkami a zariadeniami, ktorý okrem iného zahŕňa ich výrobu, dovoz, vývoz, uvedenie na trh, recykláciu, regeneráciu, údržbu a servis a pod. Zadefinoval sa tiež pojem odber látok.
 
K § 3
Všeobecné ustanovenie v odseku 1 stanovuje, kto môže nakladať s látkami poškodzujúcimi ozónovú vrstvu, výrobkami a zariadeniami. Ustanovuje tiež, že v prípade znehodnotených látok, teda takých ktoré nemožno recyklovať ani regenerovať a odpadov vzniknutých z procesov recyklácie a regenerácie sa tieto zneškodňujú v zmysle právnych predpisov upravujúcich odpadové hospodárstvo.
 
K § 4
Tento paragraf upravuje pôsobnosť Ministerstva životného prostredia Slovenskej republiky (ďalej len „ministerstvo“) a Obvodných úradov životného prostredia (ďalej len „obvodný úrad“), ktorá je zverená orgánom štátnej správy ochrany ovzdušia vo vymedzených činnostiach, a to pri vydávaní súhlasov a vyjadrení. Ministerstvo dáva súhlas na prevádzkovanie zariadení na recykláciu a regeneráciu látok a zariadení na odber látok. Dáva tiež vyjadrenie k zriaďovaniu a k zmene stavieb na recykláciu a regeneráciu látok, odber a zneškodňovanie látok a vyjadrenie k prevádzkovaniu zariadenia na zneškodňovanie látok. Obvodný úrad dáva súhlas na skladovanie látok od 1000 kg vrátane a vyjadrenie k zriaďovaniu a k zmene stavieb na skladovanie látok od 1000 kg vrátane. Vyjadrenia vydané podľa tohto zákona nenahrádzajú rozhodnutia vydané podľa osobitných predpisov. Orgán štátnej správy, ktorý vydáva rozhodnutie o umiestnení, povolení, či užívaní stavieb nemôže vydať toto rozhodnutie skôr, než žiadateľ predloží vyjadrenie ministerstva alebo obvodného úradu. V konaní podľa stavebného zákona je dotknutým orgánom štátnej správy vo veci zriaďovania alebo zmeny stavby obvodný úrad. Pre zvýšenie odbornej úrovne rozhodovania sa bude v určených prípadoch vyžadovať od žiadateľa predloženie odborného posudku o vplyve uvažovanej činnosti alebo zariadenia na životné prostredie. 
 
K § 5
V uvedenom paragrafe sa ustanovuje, aby určené subjekty viedli evidenciu o látkach, ktoré poškodzujú ozónovú vrstvu, výrobkoch a zariadeniach a nahlasovali stanovené údaje ministerstvu. Z evidencie musí byť zrejmé, akým spôsobom sa nakladá s látkami, výrobkami a zariadeniami, kde a v akom množstve sa nachádzajú, musia byť zrejmé údaje o zdroji recyklovaných alebo regenerovaných látok a pod. Evidencia sa uchováva najmenej po dobu 5 rokov. Podniky, ktoré dovážajú, vyvážajú alebo uvádzajú na trh látky, zneškodňujú látky alebo prevádzkujú zariadenia na recykláciu alebo regeneráciu látok sú povinné oznamovať ministerstvu údaje o množstve látok, ktoré doviezli, vyviezli alebo uviedli na trh, o skladových zásobách, recyklovanom, regenerovanom a zneškodnenom množstve látok a pod.. Tieto údaje sa zasielajú raz ročne najneskôr do 31. januára nasledujúceho roku na tlačivách, ktorých vzor je uvedený v prílohe č. 2 alebo na zhodných výstupoch z elektronického spracovania dát. Odborne spôsobilé osoby, čiže tie ktoré vykonávajú údržbu alebo servis chladiacich a klimatizačných zariadení, tepelných čerpadiel a protipožiarnych systémov s obsahom látky budú nahlasovať určené údaje organizácii poverenej ministerstvom na vydávanie certifikátov o odbornej spôsobilosti. Informácie získané z hlásení budú ministerstvu slúžiť ako podklad na rozhodovanie pri plnení záväzkov Slovenskej republiky, ako aj cieľov nariadenia (ES) č. 1005/2009 o látkach, ktoré poškodzujú ozónovú vrstvu a tiež ako údaje na získanie informácií o druhu a množstve látok, výrobkoch a zariadeniach, ako aj pre potreby poskytovania správ Európskej komisii.
 
K § 6
Vykonávať servis a údržbu chladiacich a klimatizačných zariadení a tepelných čerpadiel s obsahom látok, protipožiarnych systémov s obsahom látky, kontroly úniku látok z týchto zariadení, prevádzkovať zariadenia na recykláciu alebo regeneráciu látok, zhodnotenie a odber látok, zneškodňovanie látok poškodzujúcich ozónovú vrstvu a uvádzať na trh látky môžu len osoby, ktoré získali odbornú spôsobilosť na nakladanie s látkami, ktorá sa preukazuje certifikátom o odbornej spôsobilosti. Táto povinnosť bola zavedená aj v doteraz platnom zákone a osoby, ktoré nakladajú s látkami získali osvedčenia o odbornej spôsobilosti. V návrhu tohto ustanovenia sa navrhuje, aby certifikát o odbornej spôsobilosti získaný podľa zákona č. 286/2009 Z. z. o fluórovaných skleníkových plynoch bol zároveň certifikátom o odbornej spôsobilosti podľa tohto zákona. V tejto súvislosti sa tiež ustanovuje, že postup pri posudzovaní a overovaní odbornej spôsobilosti, kvalifikačné predpoklady osôb ako aj vydávanie certifikátov o odbornej spôsobilosti sa bude vykonávať podľa § 6 zákona č. 286/2009 Z. z., kde sú všetky tieto náležitosti uvedené. Tento systém vyplynul a navrhuje sa z dôvodu zjednotenia postupu a podmienok získania odbornej spôsobilosti v súvislosti s fluórovanými skleníkovými plynmi a látkami poškodzujúcimi ozónovú vrstvu, nakoľko ide o veľmi podobné typy látok a príbuzné problematiky. Obidve skupiny látok sa používajú v chladiarenskom priemysle, klimatizačných zariadeniach a tepelných čerpadlách a protipožiarnych systémoch; princíp nakladania s týmito látkami ako aj spôsob a postupy pri údržbe a servise týchto zariadení je rovnaký. Taktiež činnosti, na ktoré je potrebné získať odbornú spôsobilosť na nakladanie s látkami poškodzujúcimi ozónovú vrstvu sú prakticky totožné s činnosťami na nakladanie s fluórovanými skleníkovými plynmi. Zabráni sa tým zbytočnej duplicite pri získavaní certifikátov, administratívnej záťaži (ide o pomerne náročný proces) a v neposlednom rade aj finančnej záťaži pre podnikateľské subjekty. Zjednotí a zefektívni sa tým systém overovania odbornej spôsobilosti a získavania certifikátov. Už v súčasnosti získané certifikáty podľa zákona č. 286/2009 Z. z. oprávňujú odborne spôsobilé osoby nakladať aj s látkami poškodzujúcimi ozónovú vrstvu a sú de facto aj certifikátmi na nakladanie s látkami poškodzujúcimi ozónovú vrstvu, do odbornej prípravy a skúšok boli zahrnuté aj tieto látky. Uvedené ustanovenia tým dávajú tieto skutočnosti do súladu v návrhu tohto zákona. Systém zjednotenia povinností bol uplatnený napr. aj v nariadeniach (ES)         č. 842/2006 o fluórovaných skleníkových plynoch a nariadení (ES) č. 1005/2009 o látkach, ktoré poškodzujú ozónovú vrstvu, kde boli zjednotené podmienky a časové intervaly kontrol úniku látok zo zariadení, ktoré môžu vykonávať len odborne spôsobilé osoby. V tomto paragrafe sa ustanovuje, že ministerstvo poverí organizáciu, ktorá budú vykonávať odbornú prípravu a organizovať skúšky a organizáciu na vydávanie certifikátov.
 
K § 7 až 9
Pre zvýšenie odbornej úrovne rozhodovania, ktoré bude vyžadovať posudzovanie odborných a technických súvislostí, sa v určených prípadoch vyžaduje od žiadateľa predloženie odborného posudku. Odborné posudky môžu vydávať len oprávnené osoby, tzn. tie ktorí získajú osvedčenie o odbornej spôsobilosti na vydávanie odborných posudkov. V § 7 sa ustanovujú kvalifikačné predpoklady a ďalšie požiadavky, ktoré musí žiadateľ splniť na vydanie osvedčenia  o odbornej spôsobilosti. Odbornú spôsobilosť posudzuje komisia ministerstva na základe predloženej žiadosti. Po splnení stanovených podmienok a zaplatení správneho poplatku sa žiadateľovi vydá na návrh komisie osvedčenie. Paragraf 8 ustanovuje náležitosti, ktoré má obsahovať osvedčenie o odbornej spôsobilosti, dobu jeho platnosti a pod. V § 9 sa vymedzujú činnosti, na ktoré odborne spôsobilá osoba vydá odborný posudok a uvádzajú sa tiež náležitosti, ktoré má takýto odborný posudok obsahovať. Odborne spôsobilá osoba uchováva odborný posudok päť rokov od jeho vydania. V prípadoch, keď pre niektorý odbor nie je ustanovená odborne spôsobilá osoba alebo žiadna odborne spôsobilá osoba nemôže vydať odborný posudok sa navrhuje povoliť vydanie odborného posudku aj osobe, ktorá nie je odborne spôsobilá, ale má na vydanie posudku potrebné odborné predpoklady.
 
K § 10
Stanovuje sa povinnosť podnikov, ktoré prevádzkujú chladiace a klimatizačné zariadenia, tepelné čerpadlá a protipožiarne systémy s obsahom látky, aby zabezpečili pravidelnú kontrolu zariadení na únik v stanovených intervaloch v závislosti od množstva látky v zariadení a prijali všetky možné opatrenia na zabránenie a minimalizáciu úniku látok. Určujú sa niektoré požiadavky, ktoré je potrebné splniť pri odbere a skladovaní látok. Na údržbu a servis zariadení sa môžu používať iba recyklované alebo regenerované látky za presne stanovených podmienok uvedených v nariadení (ES) č. 1005/2009. Recyklované látky sa môžu uviesť na trh a použiť na údržbu alebo servis zariadení za predpokladu, že sa zhodnotili z takéhoto zariadenia a môže ich použiť iba podnik, ktorý uskutočnil zhodnotenie v rámci údržby alebo servisu alebo pre ktorý sa zhodnotenie uskutočnilo. Látka odobratá zo zariadenia sa po recyklácii vráti späť do toho istého zariadenia, z ktorého bola odobratá. Regenerované látky sa môžu uviesť na trh a použiť na údržbu alebo servis zariadení za predpokladu, že na označení nádoby sa uvádza, že látka bola regenerovaná a informácia o čísle šarže a názve a adrese regeneračného zariadenia. Regenerovaná látka sa môže použiť v rámci údržby a servisu aj do iného zariadenia, než z akého bola pôvodne odobratá, ak to dovoľujú technické parametre zariadenia.
 
K § 11
Ustanovenie tohto paragrafu ukladá poverenej organizácii povinnosť sprístupňovať na svojom webovom sídle informácie o stave ozónovej vrstvy Zeme ak aj o hodnotách ultrafialového žiarenia.
 
K § 12 až 15
Ustanovenia § 12 až 15 určujú pôsobnosť orgánov, ktoré budú vykonávať štátnu správu v oblasti ochrany ozónovej vrstvy. Štátnu správu podľa tohto zákona vykonáva ministerstvo, obvodný úrad životného prostredia a Slovenská inšpekcia životného prostredia. Ministerstvo je ústredným orgánom štátnej správy, vedie evidenciu o látkach, výrobkoch a zariadeniach, vydáva súhlas na prevádzkovanie zariadenia na recykláciu alebo regeneráciu látok a prevádzkovanie stabilného zariadenia na odber látok. Vydáva tiež vyjadrenia k zriaďovaniu a zmene stavieb na recykláciu a regeneráciu látok, odber látok a zneškodňovanie látok. Určuje organizácie, ktoré budú vykonávať odbornú prípravu a skúšky a vydávať certifikáty  odbornej spôsobilosti. Obvodný úrad vydáva súhlas na skladovanie látok a tiež vyjadrenie k zriaďovaniu a zmene stavieb na skladovanie látok. Štátny dozor nad dodržiavaním ustanovení zákona a nariadenia (ES) č. 1005/2009, ako aj rozhodnutí vydaných na ich základe bude vykonávať Slovenská inšpekcia životného prostredia podľa zákona č. 525/2003 Z. z. o štátnej správe starostlivosti o životné prostredie a o zmene a doplnení niektorých zákonov. Osobám vykonávajúcim štátny dozor sa zverujú oprávnenia nevyhnutné na výkon ich činnosti, ktorým zodpovedajú povinnosti kontrolovaných osôb.
 
K § 16 až 17
Upravuje sa zodpovednosť a sankcie za porušenie povinností ustanovených týmto zákonom a nariadením (ES) č. 1005/2009. V § 16 sú uvedené správne delikty, ktoré bude prejednávať Slovenská inšpekcia životného prostredia a colné orgány. V § 16 ods. 3 je určená výška pokút s prihliadnutím na závažnosť, rozsah porušenia povinností a čas trvania protiprávneho stavu, ktorá môže byť v rozmedzí od 300 eur až do 99 600 eur. Za nesplnenie uložených opatrení na nápravu možno uložiť pokutu až do výšky dvojnásobku príslušnej hornej hranice. Konanie o uložení pokuty je možné začať do jedného roku odo dňa, kedy sa inšpekcia dozvedela o porušení povinností. Výnosy pokút budú príjmom Environmentálneho fondu. V § 17 sú uvedené správne delikty, ktoré prejednávajú colné orgány podľa colného zákona.
 
K § 18
Spoločné ustanovenie vymedzuje konania podľa tohto zákona, na ktoré sa vzťahuje všeobecný predpis o správnom konaní.
 
K § 19
Ustanovuje sa prechodné obdobie na platnosť osvedčení o odbornej spôsobilosti vydaných podľa doteraz platného zákona a na získanie certifikátov podľa tohto zákona.
 
K § 20
Zrušuje sa doteraz platný zákon č. 76/1998 Z. z. o ochrane ozónovej vrstvy Zeme a vyhláška Ministerstva životného prostredia Slovenskej republiky, ktorou sa tento zákon vykonáva.
 
K Čl. II
Týmto článkom sa novelizuje živnostenský zákon. Do prílohy č. 2 živnostenského zákona sú zaradené činnosti uvedené v § 6 ods. 1, ktoré môže podľa navrhovaného zákona vykonávať fyzická osoba podnikateľ alebo právnická osoba iba za ustanovených podmienok – vykonávanie týchto činností je podmienené získaním certifikátu o odbornej spôsobilosti. Certifikát o odbornej spôsobilosti je osobitnou podmienkou prevádzkovania takejto živnosti.
 
K Čl. III
Týmto článkom sa novelizuje zákon č. 286/2009 Z.z. o fluórovaných skleníkových plynoch. Do § 6 sa v príslušných odsekoch vkladajú slová „kontrolované látky“ v súvislosti so získaním certifikátu odbornej spôsobilosti na nakladanie s kontrolovanými látkami podľa zákona č. 286/2009 Z.z.
 
K Čl. IV
Ustanovuje sa predpokladané nadobudnutie účinnosti zákona.
 
K prílohe č. 1
Príloha obsahuje náležitosti a údaje, ktoré musí obsahovať žiadosť o súhlas alebo vyjadrenie podľa § 5 zákona podľa jednotlivých činností, na ktoré žiadateľ žiada o súhlas alebo vyjadrenie.
 
K prílohe č. 2
V tejto prílohe sú uvedené vzory tlačív na oznamovanie údajov týkajúce sa dovozu, vývozu a uvedenia na trh látok poškodzujúcich ozónovú vrstvu, oznamovania údajov o recyklovaných a regenerovaných látkach a o látkach, ktoré boli zneškodnené. Údaje sa týkajú množstva látky dovezenej, vyvezenej a uvedenej na trh, o skladových zásobách látok, množstiev látok, ktoré boli recyklované alebo regenerované a zneškodnené. Tieto údaje sa oznamujú ministerstvu.
 
K prílohe č. 3
V tejto prílohe návrhu zákona sú zadefinované údaje, ktoré bude oznamovať odborne spôsobilá osoba vykonávajúca údržbu alebo servis chladiacich a klimatizačných zariadení, tepelných čerpadiel alebo protipožiarnych systémov s obsahom látky. Tieto údaje oznamuje odborne spôsobilá osoba organizácii poverenej ministerstvom na vydávanie certifikátov o odbornej spôsobilosti.
 
K prílohe č. 4
Príloha obsahuje rozsah požadovaného vybavenia a technických prostriedkov potrebných na vykonávanie činností v súvislosti s údržbou a servisom chladiacich a klimatizačných zariadení a tepelných čerpadiel, systémami protipožiarnej ochrany a  hasiacimi prístrojmi, prevádzkovaním recyklačného a regeneračného zariadenia, zhodnotením a zneškodnením látok.